《赠王至道》
宋代·刘才邵

乾坤萍宅水，日月蚁旋磨。百年能几何，经眼飞隼过。

志士多苦能，共惜分阴趖。功名上竹帛，千百中几个。

岂堪怀宴坐，偪仄就庸懦。王郎荆楚秀，俊气倾四坐。

屹如饱霜鹰，远意不受挫。公家老先生，才高胆力大。

生平持正论，终不惩寡和。延留住江阁，屡见月镜破。

不将恩夺义，朝夕勤磨磋。已见器识全，致远谁能奈。

正如舟楫具，风便即转柂。要当度帆力，势紧须少挆。

行收利涉功，举酒辄先贺。

作者简介：（1086—1158）吉州庐陵人，字美中，号杉溪居士。徽宗大观三年上舍及第，宣和二年中宏词科。高宗时累迁中书舍人，兼权直学士院。以帝称其能文，为时宰所忌，出知漳州，于城东开十四渠，溉田数千亩。官至工部侍郎、权吏部尚书。有《杉溪居士集》。